**วิชัย ล้ำสุทธิ** เป็นนักการเมืองชาวจังหวัดระยอง เป็นอดีตสมาชิกสภาผู้แทนราษฎรจังหวัดระยอง สังกัดพรรคประชาธิปัตย์ เป็นอดีตประธานคณะกรรมาธิการการส่งเสริมราคาผลิตผลเกษตรกรรมในสภาผู้แทนราษฎรไทย ชุดที่ 24 และอดีตเลขาธิการพรรคไทยภักดี

ประวัติ
-------

วิชัย ล้ำสุทธิ เกิดเมื่อวันที่ 23 กรกฎาคม พ.ศ. 2510 สำเร็จการศึกษาชั้นมัธยมศึกษาจากโรงเรียนปทุมคงคา กรุงเทพฯ และปริญญาตรี นิติศาสตรมหาบัณฑิต จากมหาวิทยาลัยธุรกิจบัณฑิตย์

การทำงาน
--------

วิชัย ล้ำสุทธิ เข้าสู่งานการเมืองโดยการลงสมัครรับเลือกตั้งสมาชิกสภาผู้แทนราษฎรจังหวัดระยอง ครั้งแรกในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2550 สังกัดพรรคประชาธิปัตย์ เขตเลือกตั้งที่ 1 คู่กับ สาธิต ปิตุเตชะ และได้รับเลือกตั้งเป็น ส.ส.สมัยแรก

ต่อมาในปี 2554 ได้ลงสมัครรับเลือกตั้งอีกครั้ง ในเขตเลือกตั้งที่ 4 อำเภอเมืองระยอง (เฉพาะเทศบาลเมืองมาบตาพุด, เทศบาลตำบลทับมา, และเทศบาลตำบลเนินพระ) อำเภอนิคมพัฒนา (เฉพาะเทศบาลตำบลมาบข่าพัฒนา และเทศบาลตำบลมาบข่า) และอำเภอบ้านฉาง และได้รับแต่งตั้งเป็นประธานคณะกรรมาธิการการส่งเสริมราคาผลิตผลเกษตรกรรมในสภาผู้แทนราษฎรไทย ชุดที่ 24

ก่อนการเลือกตั้งมีข่าวว่าเขาจะย้ายไปร่วมงานกับกลุ่มสามมิตร แต่เจ้าตัวปฏิเสธ  กระทั่งในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2562 เขาถูกจัดให้ลงสมัครรับเลือกตั้ง ส.ส.แบบบัญชีรายชื่อของพรรคประชาธิปัตย์ ลำดับที่ 57 ส่งผลให้เขาไม่พอใจเป็นอย่างมากและตัดสินใจยื่นหนังสือลาออกจากพรรคประชาธิปัตย์ โดยวิชัย เป็นสมาชิกในกลุ่มที่สนับสนุน วรงค์ เดชกิจวิกรม ในการเลือกหัวหน้าพรรคประชาธิปัตย์ที่มีขึ้นก่อนการเลือกตั้ง ต่อมาเขาได้เข้าร่วมงานกับกลุ่มสามมิตร พรรคพลังประชารัฐ และเป็นที่ปรึกษารัฐมนตรีว่าการกระทรวงอุตสาหกรรม (สุริยะ จึงรุ่งเรืองกิจ)

ในปี 2564 ร่วมกับ วรงค์ เดชกิจวิกรม ยื่นจดทะเบียนพรรคไทยภักดี และเขาเป็นเลขาธิการพรรค แต่ก็ได้ลาออกจากตำแหน่งและสมาชิกพรรค ในเดือนตุลาคมของปีเดียวกัน

ในปี 2566 เขาได้เข้าร่วมงานกับพรรคเพื่อไทย แต่ในระยะแรกเขาถูกกระแสต่อต้านจากกลุ่มผู้สนับสนนพรรคเพื่อไทยบางส่วน จนเขาต้องออกมาแถลงขอโทษทักษิณ ชินวัตร และขอพิสูจน์ตัวเอง ในที่สุดเขาได้ลงสมัครรับเลือกตั้ง ส.ส.ชลบุรี ในสังกัดพรรคเพื่อไทย ในการเลือกตั้ง พ.ศ. 2566

เครื่องราชอิสริยาภรณ์
---------------------

* พ.ศ. 2556 –  เครื่องราชอิสริยาภรณ์อันมีเกียรติยศยิ่งมงกุฎไทย ชั้นสูงสุด มหาวชิรมงกุฎ (ม.ว.ม.)
* พ.ศ. 2553 –  เครื่องราชอิสริยาภรณ์อันเป็นที่เชิดชูยิ่งช้างเผือก ชั้นที่ 1 ประถมาภรณ์ช้างเผือก (ป.ช.)

อ้างอิง
-------

1. ↑  ร้องรัฐเบี้ยวจ่ายเงินจำนำมันสำปะหลัง
2. ↑  อดีตส.ส.ปชป.รับไปกินข้าวกับ'สุริยะ-สมศักดิ์'แต่ยืนยันไม่ย้ายพรรค
3. ↑  'วิชัย ล้ำสุทธิ' ขอลาออกจากพรรคปชป. หลังไม่ได้ลงส.ส.เขต
4. ↑  เปิดใจ วิชัย อดีต ส.ส.ระยอง ปชป. "ถูกฆ่าทางการเมือง"หลังเปิดตัวหนุนหมอวรงค์ เป็นหัวหน้าพรรค
5. ↑  พยัคฆ์อีอีซี สายตรงป่ารอยต่อ
6. ↑  ยื่นตั้งแล้ว"พรรคไทยภักดีประเทศไทย"
7. ↑  ใครเป็นใคร? 6 กรรมการฯ "ไทยภักดี" ส่องฐานทุน-คอนเนคชั่น "สามมิตร"
8. ↑  ประกาศนายทะเบียนพรรคการเมือง เรื่อง รับจดทะเบียนจัดตั้งพรรคไทยภักดี
9. ↑  ประกาศนายทะเบียนพรรคการเมือง เรื่อง การเปลี่ยนแปลงกรรมการบริหารพรรคไทยภักดี
10. ↑  วิชัย-ขจรศักดิ์ เปิดใจสาเหตุย้ายขั้วเข้าเพื่อไทย ขอโทษคนเสื้อแดง-อดีตนายกฯ
11. ↑  สามนิ้วรับไม่ได้!!! 'ไมค์ ระยอง'ร่อนหนังสือถึง พท.จี้ทบทวนส่ง'วิชัย'อดีต กปปส.ลงส.ส.
12. ↑  "วิชัย - ขจรศักดิ์" ตาสว่างแถลงขอโทษ "ทักษิณ-ยิ่งลักษณ์" ที่เคยล่วงเกิน พร้อมพิสูจน์ตัวเองเดินหน้าสู่แลนด์สไลด์
13. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๖ เก็บถาวร 2022-04-06 ที่ เวย์แบ็กแมชชีน, เล่ม ๑๓๐ ตอนที่ ๓๐ ข หน้า ๑๓, ๖ ธันวาคม ๒๕๕๖
14. ↑  ราชกิจจานุเบกษา, ประกาศสำนักนายกรัฐมนตรี เรื่อง พระราชทานเครื่องราชอิสริยาภรณ์อันเป็นที่เชิดชูยิ่งช้างเผือกและเครื่องราชอิสริยาภรณ์อันมีเกียรติยศยิ่งมงกุฎไทย ประจำปี ๒๕๕๓ เก็บถาวร 2022-11-28 ที่ เวย์แบ็กแมชชีน, เล่ม ๑๒๗ ตอนที่ ๑๔ ข หน้า ๖๑, ๘ ธันวาคม ๒๕๕๓